**Kalėdos su eTwinning projektu**

**„Kalėdos su STEM / Christmas with STEM“**

Kalėdos – viena ryškiausių ir įsimintiniausių metų švenčių. Vaikai labai greitai išmoksta šios šventės pavadinimą. O jeigu kartais ir pamiršta, visada gali pasakyti, kuo Kalėdos ypatingos. Dažniausi vaikų atsakymai: „dovanos" ir „Kalėdų senelis". Todėl su vaikais norisi Kalėdų laukimą pratęsti, padabinti visą gruodžio mėnesį kalėdinėmis veiklomis, įprasminti tai, ką darome. Suradau puikų būdą – eTwinning tarptautinį projektą “Kalėdos su STEM/Christmas with STEM“, į kurį ir įsijungiau su „Peliukų“ grupės vaikais ir tėveliais.

Tėveliams padedant, kartu su vaikais pasigaminome Advento kalendorių. Jį pripildėme ne tik įvairiais skanumynais, bet ir užduotimis, paslaptimis, siurprizais. Pagrindinė jo idėja – skaičiuoti dienas, likusias iki Kalėdų. O tikėjimas Kalėdų seneliu – tai tikėjimas stebuklu, gėriu, grožiu, meile, pagalba, rūpesčiu vienas kitam ir dar daugybė kitų gražiausių dalykų.

Pirmoji projekto savaitė skirta mokslo (Sciense) veikloms (Advento kalendoriaus užduotys). Ugdytiniai atliko eksperimentus „Iš kur atsiranda lietus?“, „Vaivorykštė su SKITLS saldainiais“, „Šerkšnas“, „Ledo tiltas“, „Slaptas laiškas Kalėdų seneliui“. Vaikai mokėsi lašinti pipete lašelius, ugdėsi dėmesį, smalsumą, nes kai kurie eksperimentai vyko keletą dienų, kėlė klausimus, bandė į juos atsakyti. Daug džiugių emocijų vaikams sukėlė eksperimentas „Slaptas laiškas Kalėdų seneliui“. Vaikai piešė, rašė krapštuku, teptuku, pamirkę į citrinų sultis. Nudžiūvus lapui, saugiai jį laikė virš degančios žvakės. Ir... stebuklas! Išryškėjo nupiešti ornamentai, sniego senis, snaigės, parašyti vardai, keverzonės. Vaikai sakė: „taip darysiu namuose“. Sutarėme, kad šį eksperimentą atliks tik su tėčiu ar mama. Po kurio laiko sulaukiau foto nuotraukų su atliktu eksperimentu. O žvakių buvo pristatyta labai daug... Smagu, kad išbandytas idėjas vaikai parsineša namo, rodo, pasakoja tėveliams, kartu vėl išbando.

Antrą projekto savaitę vaikai vėl atliko Advento kalendoriaus užduotis, panaudodami technologijas (Technologies). Vaikai dalyvavo virtualioje kalėdinėje pasakoje Šiaulių miesto savivaldybės viešosios bibliotekos Rėkyvos filiale: per „Zoom“ platformą klausėsi bibliotekos darbuotojos sekamos pasakos „Stebuklinga pirštinė“. Vaikai, taip bendraudami, susipažįsta su kompiuterio pritaikymo būdais, didėja jų patirties galimybės. Išbandėme ir Google funkciją, virtualius gyvūnus. „Pasikvietėme“ į savo grupę 3D gyvūnus. Labiausiai vaikai ieškojo Kalėdų senelio elnio Rudolfo. Deja, 3D šio gyvūno nepavyko rasti. Veikla suteikė vaikams daug gerų emocijų, padėjo geriau pažinti įvairius gyvūnus, pamatyti ir įvertinti realų jų dydį, judėti, žaisti kartu, išgirsti skleidžiamus garsus.

Trečią savaitę vaikai tapo inžinieriais (Engineering). Vaikams iškilo klausimas „Kaip Kalėdų senelis patenka pas vaikus?“. Vaikai priėmė iššūkį, sukonstruoti iš šiaudelių Kalėdų senelio transporto priemones. Vaikai iš ilgų, trumpų šiaudelių konstravo dviratį, paspirtuką, kaminą, kopėčias. Iš smulkių konstruktoriaus detalių kūrė lėktuvą, mašiną, raketą. Vaikai konstruodami įgijo supratimą apie dydį, formą, plotą, modelius, lavino loginį mąstymą.

Ketvirtoji savaitė – matematikos (Mathematicts) sritis. Grupėje puošėme, dekoravome jau iškeptus imbierinius sausainius. Vaikai skaičiavo, kiek jų papuošė, lygino juos, tarėsi, kuris papuošė daugiau, kuris mažiau, tepė glajų šaukšteliu, šaukštu, pagaliuku, aiškinosi, kuris patogesnis, kuriame glajaus telpa daugiau. Vaišinomės imbierine arbata, kalėdiniais riestainiais, skaičiavome puodelius, aiškinomės, į kokią geometrinę formą panašus riestainis. O Kalėdų senelio maišas koks sunkus! Vaikai skaičiavo kiek dovanų jame tilpo, patys bandė įlįsti į maišą... Vaikai ugdėsi elementarius matematinius vaizdinius.

Smagu, kad į projektą įsijungė ir tėveliai. Kartu su vaikais namuose gamino kalėdinius žaisliukus, kuriais papuošėme įstaigoje esančią eglę. Padėjo vaikams sukurti kalėdinius sveikinimus grupės draugams, pedagogams. Ačiū Jiems.

Džiugu, kad projektas buvo naudingas vaikams: vaikai eksperimentavo, tyrinėjo, naudojosi išmaniomis technologijomis, įveikė inžinerinius iššūkius, žaidė matematinius žaidimus, domėjosi mokslu ir išgyveno kitokį Kalėdų laukimą.

Sukurta e knyga „Kalėdos su STEM“. Tai puiki priemonė pedagogams pasisemti idėjų veikloms.

Nuoroda: <https://www.storyjumper.com/book/read/95733836/5ff218c5c8f20>.

Pamokos autorė: auklėtoja metodininkė Rasa Kildonavičienė.

Ugdymo įstaiga: Šiaulių lopšelis-darželis „Bangelė“.